**MS Explorer of the Seas** je norveško-američki brod za krstarenje, izgrađen 2000. u finskom brodogradilištu *Kvaerner Masa-Yards* (današnji *STX Europe*) u gradu Turku, za kompaniju *Royal Caribbean International*. Drugi izgrađeni brod iz klase *Voyager*. Do izgradnje blizanca *Navigator of the Seas* 2002. godine, bio je najveći putnički brod na svijetu.

Izgradnja
---------

Kao i ostali brodovi klase *Voyager*, *Explorer of the Seas* projektiran je u uskoj suradnji Royal Caribbeana i brodogradilišta *Kvaerner Masa-Yards*. Izgradnja je započela 1998. te je iz doka isplovio 4. studenoga 1999. Po dovršenju rujna 2000. s neznatno većom tonažom u odnosu na blizanca *Voyager of the Seas*, preuzeo je primat najvećeg putničkog broda na svijetu. Isporučen je naručitelju 28. rujna 2000. dok je ceremonija krštenja obavljena u New Yorku 21. listopada. Na prvo putovanje isplovio je 28. listopada 2000. Cijena izgradnje bila je oko 500 milijuna američkih dolara.

Tehničke karakteristike
-----------------------

*Explorer of the Seas* dugačak je 311 m i širok 49,1 m. Plovi brzinom od 23,7 čvorova (43,9 km/h), što omogućavaju 6 *Wärtsilä* 12V46C dizel motora, ukupne snage 75 600 kW (101 381 ks). Potisak omogućavaju 3 *Asea Brown Boveri (ABB) Azipod* pogonske elektro-gondole - jedna fiksna, dvije azimutne, ukupne snage 42 MW. Brod također raspolaže s 4 *Rolls-Royce/Kamewa* pramčana potisnika radi lakšeg manevriranja u lukama.

Interijeri
----------

Explorer of the Seas privezan u Philipsburgu, na Nizozemskim Antilima
*Explorer of the Seas* raspolaže s 15 paluba, ukupno 1557 kabina od kojih 1077 (69%) s pogledom na more, 757 (49%) s balkonom i 138 (9%) s pogledom na unutrašnji *Royal Promenade*. Najveći apartman, *Royal Suite*, prostire se na 110 m², ne računajući balkon s 15 m². Kapacitet putnika je 3114, ili 3840 pri maksimalnoj popunjenosti, što zajedno s posadom od 1180 čini ukupno 5020 ljudi na brodu. Također se ističu 120 m dugačka, 9 m široka i četiri palube visoka središnja šetno-trgovačka paluba (*Royal Promenade*) oko koje su koncentrirani glavni restorani, trgovački i zabavni centri. Na svakom kraju promenade, kroz 11 paluba uzdiže se atrij s panoramskim dizalima. Brod također raspolaže s kazalištem za 1350 gledaoca.Putnicima je namjenjen niz atrakcija i zabava, među kojima se ističu klizalište na ledu, košarkaška dvorana i zid za planinarenje.

Destinacije
-----------

*Explorer of the Seas* bazira u Cape Liberty Cruise Portu, (New Jersey) u Sjedinjenim Državama odakle isplovljava na krstarenja za Bermudu, Karibe, Sjedinjene Države i Kanadu u trajanju od 5, 9, 10 i 12 dana. Pristaje u lukama Kings Wharf, na Bermudi, San Juan na Portoriku, Charlotte Amalie na Američkim Djevičanskim Otocima, Samana u Dominikanskoj Republici, Labadee na Haitiju, Portland i Bar Harbor u Maineu, te Boston, u Massachusettsu (SAD), Saint John, u Novom Brunswicku i Halifax u Novoj Škotskoj (Kanada), Saint John's na Antigvi i Barbudi, Roseau na Dominici,
Philipsburg na Nizozemskim Antilima i Bridgetown na Barbadosu.

Vidi još
--------

* **Klasa Voyager**
	+ *MS Voyager of the Seas*
	+ *MS Adventure of the Seas*
	+ *MS Navigator of the Seas*
	+ *MS Mariner of the Seas*

Izvori
------

1. ↑  „Refence list". NauticExpo. [*mrtav link*]
2. ↑  „Aker Finnyards OY (ID: 5411)". best-maritime-employment.info.
3. 1 2  „Explorer of the Seas". RoyalCaribbean.
4. ↑  „Ongoing Explorer Data » Introduction". Atlantic Oceanographic and Meteorological Laboratory.
5. ↑  „Summary". DET NORSKE VERITAS. Arhivirano iz originala na datum 2012-02-14. Pristupljeno 2013-09-05.
6. 1 2 3  „Dimensions". DET NORSKE VERITAS.
7. 1 2 3  „Explorer of the Seas - Cruise Ship". ship-technology.com.
8. ↑  „Freedom of the Seas - powered and propelled by ABB". ABB.
9. ↑  „Machinery Summary". DET NORSKE VERITAS.
10. ↑  „Royal Suite". RoyalCaribbean.
11. ↑  „Kvaerner Masa-Yards delivers Mariner of the Seas". marinelog.com. Arhivirano iz originala na datum 2010-01-15. Pristupljeno 2013-09-05.
12. ↑  „Explorer of the Seas Review". cruisecritic.com. Arhivirano iz originala na datum 2009-01-12. Pristupljeno 2013-09-05.

Vanjske veze
------------

***MS Explorer of the Seas*** na Wikimedijinoj ostavi

* Službena stranica - royalcaribbean.com
* *Adventure of the Seas Review* - cruisecritic.com  Arhivirano 2009-01-12 na Wayback Machine-u
* Ship-Technology.com
* *Explorer of the Seas - Facts & Figures* - shipparade.com  Arhivirano 2009-02-07 na Wayback Machine-u
* Aktualna pozicija - seascanner.com
* Raspored paluba - seascanner.com
* Raspored paluba - cruisedeckplans.com

| * p
* r
* u
Royal Caribbean International |
| --- |
| Klasa *Sovereign* | Majesty of the Seas |  |
| Klasa *Vision* | Legend of the Seas • Splendour of the Seas • Grandeur of the Seas • Rhapsody of the Seas • Enchantment of the Seas • Vision of the Seas |
| Klasa *Voyager* | Voyager of the Seas • Explorer of the Seas • Adventure of the Seas • Navigator of the Seas • Mariner of the Seas |
| Klasa *Radiance* | Radiance of the Seas • Brilliance of the Seas • Serenade of the Seas • Jewel of the Seas |
| Klasa *Freedom* | Freedom of the Seas • Liberty of the Seas • Independence of the Seas |
| Klasa *Oasis* | Oasis of the Seas • Allure of the Seas |
| Bivši brodovi | Song of Norway • Nordic Prince • Sun Viking • Song of America • Viking Serenade • Empress of the Seas • Sovereign of the Seas • Monarch of the Seas |